AII. VATIKÁNI ZSINAT MEGNYITÁSA

**LEÍRÁS**

**Filmhíradó címe:** II. vatikáni zsinat Rómában

**Linkje és időtartama:** <https://filmhiradokonline.hu/watch.php?id=16848>, 0’51

**Az elhangzó szöveg:**

„Díszes külsőségek között, hagyományos pompával vonultak fel a katolikus egyház második vatikáni zsinatának résztvevői. Trónszéken tette meg az utat XXIII. János pápa. A római Szent Péter bazilikában az egyháztörténet XXI. tanácsülésén 2700 főpap között ott volt a magyar katolikus egyház küldöttsége is, Hamvas Endre csanádi püspöknek, a püspöki kar elnökének vezetésével. A zsinat békefelhívással fordult az emberiséghez.”

**A vizuális információk leírása:**

A vatikáni Szent Péter-bazilika előtt óriási embertömeg a Szent Péter téren. A résztvevők felvonulása: többek között római katolikus püspökök (fejükön mitrával/püspöksüveggel), keleti katolikus püspökök (fejükön ….?) és görögkatolikus püspökök (fejükön koronával, vállukon omoforral/fehér nyakba akasztható szalaggal). XXIII. János pápát hordszéken hozzák, kezével áldást oszt a téren levő hatalmas tömegnek. Harangozás. A Szent Péter-bazilika belseje a zsinati résztvevőkkel.

**TÖRTÉNELMI HÁTTÉR**

**Rövid leírás:**

A XX. századi társadalmi kihívások katolikus értelmezésére XXIII. János pápa 1959-ben zsinatot hirdetett, amely 1962. október 11-én kezdődött. A 2400 zsinati atya az Apostoli Palotából lépett a Szent Péter térre és onnan vonultak a bazilikába, amelynek főhajójában zajlott a zsinat. A nyitóbeszédében XXIII. János az egybegyűlt zsinati atyáknak az *aggiornamentó*t, a hit korszerű hirdetésétjelölte meg programként. Ezenkívül hangot adott annak a meggyőződésének is, hogy problémáikat békésen és erőszakmentesen kell megoldani. (Wiltgen: A Rajna a Tiberisbe ömlött 9-11.)

**Tankönyvi anyag:**

Szembenállás, de enyhülés (Boronkai-Kaposi-Katona-Száray: Történelem 12, 77.)

**Szakirodalom:**

* a zsinat első napjáról: <https://www.magyarkurir.hu/hirek/igy-telt-ii-vatikani-zsinat-elso-napja>
* a zsinatról összefoglalóan: <http://lexikon.katolikus.hu/V/Vatik%C3%A1ni%20Zsinat,%20II..html>
* a zsinat jelentőségéről: <https://www.magyarkurir.hu/hirek/ii-vatikani-zsinat-tiz-ujitasa>
* a magyar részvételről: <http://real.mtak.hu/19194/1/Varia_Theologica_5_u_201305.878285.pdf>
* a zsinatról részletesen: <http://www.ppek.hu/konyvek/Ralph_M_Wiltgen_A_Rajna_a_Tiberisbe_omlott_1.pdf> <http://dtk.tankonyvtar.hu/xmlui/handle/123456789/5740>

**FELADATOK**

**Kérdések a vizuális információkhoz:**

1. Miről lehet megismerni a (római katolikus) püspököket?
2. Miről lehet megismerni a görög katolikus püspököket?
3. Mi lehetett az oka annak a szokásnak, hogy a pápákat ünnepélyes alkalmakkor hordszéken (trónszéken) vitték?

**Kérdések az elhangzó szöveghez:**

1. Milyennek találod a narrátori szöveget? Leíró, alapvetően korrekt.
2. Mi a szerepe az – egyetemes – zsinatnak és hol tartották az első zsinatot?
3. Mit tükröz az, hogy a magyar püspöki kar elnöke a csanádi püspök volt?
4. Miért tartották fontosnak kiemelni azt, hogy a magyar küldöttség is ott volt a megnyitón?
5. Mit emelt ki a II. vatikáni zsinat üzenetével kapcsolatban a hír és vajon miért ez tartották fontosnak?

**Egyéb feladatok** (pl. vetélkedő a hír képi és/vagy elhangzó információiról, a filmhíradó dramatizálása/eljátszása)

* Keressetek korabeli forrásokat a zsinatról!
* Adjátok elő, XXIII. János bevonulását!
* Vetélkedő: igaz/hamis (pl. igaz feláll, hamis ülve marad)  
  *A zsinaton csak római katolikus püspökök vettek részt.  
  A pápa a bevonuláskor tiarát (pápai koronát) viselt.  
  A zsinati résztvevők a Szent Péter téren keresztül érkeztek a bazilikába.  
  A Szent Péter téren csak kevesen voltak kíváncsiak a bevonulásra.  
  A magyar küldöttség vezető a csanádi püspök volt.*

**MEGOLDÁSOK**

**Válaszok a vizuális információkra feltett kérdésekhez**

1. Miről lehet megismerni a püspököket? A püspöksüvegről.
2. Miről lehet megismerni a görög katolikus püspököket? A koronáról és a széles keresztekkel díszített szalagról (az omoforról).
3. Mi lehetett az oka annak a szokásnak, hogy a pápákat ünnepélyes alkalmakkor hordszéken (trónszéken) vitték? Tükrözte a pápa hagyományos uralkodókkal megegyező hatalmát, illetve jól láthatóvá tette őt nagy tömegben is.

**Válaszok az elhangzó szövegre feltett kérdésekhez:**

1. Milyennek találod a narrátori szöveget? Leíró, alapvetően korrekt. (A Népszabadság október 12-i száma pl. azt írta, hogy a tér szinte üres volt – ennek az ellenkezője látszik)
2. Mi a szerepe az – egyetemes – zsinatnak és hol tartották az első zsinatot? A pápa által összehívott püspökök tanácskozásán az egész egyházat érintő ügyekről (például az egyház tanításáról) hoznak döntéseket. Az első egyetemes zsinat Niceában volt Kr. 325-ben és itt fogadták el a Krisztus istenségéről szóló tanítást.
3. Milyen tükröz az, hogy a magyar püspöki kar elnöke a csanádi püspök volt? Az, hogy Magyarországon egyik érseki szék sem volt betöltve az egyházüldözés miatt (Mindszenty az amerikai követségen volt és nem gyakorolhatta hivatalát. A kalocsai és az egri érsekséget pedig apostoli kormányzók vezették, mert a Szentszék jelöltjeit a magyar kormány nem fogadta el.)
4. Miért tartották fontosnak kiemelni azt, hogy a magyar küldöttség is ott volt a megnyitón? Hogy ezzel is mutassák, Magyarországon vallásszabadság van, és hogy ezzel is enyhítsék Magyarország nemzetközi elszigeteltségét?
5. Mit emelt ki a II. vatikáni zsinat üzenetével kapcsolatban a hír és vajon miért ez tartották fontosnak? A békefelhívást, mert az harmonizált a kommunista propagandával.

**A vetélkedő megoldásai:**

*A zsinaton csak római katolikus püspökök vettek részt. – Hamis  
A pápa a bevonuláskor tiarát (pápai koronát) viselt. – Hamis  
A zsinati résztvevők a Szent Péter téren keresztül érkeztek a bazilikába. – Igaz  
A Szent Péter téren csak kevesen voltak kíváncsiak a bevonulásra. – Hamis  
A magyar küldöttség vezető a csanádi püspök volt. – Igaz*